《始宁倪文正公新祠神弦曲》
清代·全祖望

舜江兮汤汤，夏湖兮茫茫。太保陟降兮自帝之旁，衣云阁圮兮茂草荒。

太保东归兮思故乡，百年恩命兮堂堂。坠典初昭兮曰使君之臧，三菁山高兮夜有寒芒。

讲堂兮峨峨，诸生连袂兮鼓箧而歌。诵儿易兮声牙多，扬乌莫遇兮奈之何。

我欲毕业兮鬓已皤，前瞻金罍兮五行星罗。参同橐籥兮地灵不磨，太保揖让其间兮皋比时过。

撷蘋藻兮奠清波，佑启经林兮产菁莪。唏鹃破涕兮一笑，太保既醉兮祝宗致告。

岂弟使君兮神所劳，亶有功兮名教。诸生读书兮惟忠与孝，枌榆兮有曜。

太保行兮神旌夹道，谁矾黄绢兮题墨妙。

作者简介：全祖望（1705-1755），清代著名史学家、文学家，浙东学派重要代表，字绍衣，号谢山，学者称谢山先生，浙江鄞县（今鄞州区洞桥镇沙港村）人。曾主讲于浙江蕺山书院，广东端溪书院。上承清初黄宗羲经世致用之学，博通经史，在学术上推崇黄宗羲、万斯同，于南明史实广为搜罗纂述，贡献甚大，其著作极为丰富，达35部，400多卷，且大多数学术著作用力极深。其主要著作有：《鲒埼亭集》、《困学纪闻三笺》、《七校水经注》、《续甬上耆旧诗》、《经史问答》、《读易别录》、《汉书地理志稽疑》、《古今通史年表》等。